**Pentti Nikula seiväshypyn**

**Hall of Fame -kunniakerhoon**

Pajulahden neljänsien seiväshypyn talvikarnevaalien yhteydessä vietettiin sykähdyttävä juhlahetki, kun maailman ensimmäinen viiden metrin mies Pentti Nikula nimettiin suomalaisen seiväshypyn Hall of Fame -kunniakerhon jäseneksi.

Vuosi sitten perustetun kerhon ensimmäiseksi jäseneksi oli valittu terässeiväskauden viimeinen valtias Eeles Landström. Nikulan myötä siirryttiin nyt lasikuituaikaan.

Kunniakerhon perustajia ovat entiset aktiivihyppääjät Raimo Eskola, joka on tuonut idean USA:sta, Jouko Mäki-Lohiluoma ja Aulis Kairento, SUL:n toimitusjohtaja Jarmo Mäkelä sekä aktiiviset kerhon puuhamiehet Rauno Pusa ja Jukka Rimpiläinen.

Kerhon tarkoituksena on järjestää vuosittain entisten aktiivien yhteinen tapahtuma Pajulahdessa seiväshypyn talvikarnevaalien yhteydessä sekä kerätä suomalaisen seiväshypyn historiatietoa ja vaalia lajin kunniakkaita perinteitä. Myös nuorten hyppääjien tukeminen on mukana tavoitteissa ja toimissa, jotta menestystä ja uusia kerhon jäseniä saataisiin tulevinakin vuosikymmeninä.

Tämän vuoden Hall of Fame -tilaisuuden teemana oli metrirajojen ylitykset. Nikulan lisäksi kerhon kunniakirjan sai 40 vuotta sitten kuolleen Suomen ensimmäisen neljän metrin ylittäjän John ”Joppe” Lindrothin tytär. Lindroth hyppäsi 403 vuonna 1931.

Yllätysvieraana juhlassa oli nykyisin Ruotsissa asuva amerikkalainen kuuden metrin hyppääjä Toby Stenvenson, joka muistetaan siitä, että hän äitinsä määräyksestä hyppäsi kisoissa kypärä päässä. Stevenson hyppäsi tasan kuusi metriä 10 vuotta sitten.

Juhlapuheessaan SUL:n toimitusjohtaja Jarmo Mäkelä kävi analyyttisesti läpi sotien jälkeisen ajan suomalaisen seiväshypyn menestyksekästä historiaa, joka tuotti 30 vuoden aikana 1948 – 1978 kaikkiaan 12 ulkoratojen ja viisi hallikisojen aikuisten arvokisamitalia. Sen jälkeisen 35 vuoden aikana on tullut runsaasti nuorten arvokisamitaleja, mutta ei ainuttakaan aikuissarjoissa.

Mäkelä muistutti, kuinka juuri yleisurheilumme taantuvina vuosina 1950 ja 60-luvuilla seiväshyppy Landströmin ja Nikulan ansiosta oli paras lajimme, parempi kuin esimerkiksi keihäänheitto. Pentti Nikula oli 50 vuotta sitten sytyttäjä, joka innosti lähes kaikki pikkupojat ja nuorukaiset hyppäämään seivästä. Presidentti Kekkosenkin tuolloin suosiossa voittanut urheilusankari villitsi kansaa ympäri maata ja hänen ansiostaan me monet olemme saaneet elämänikäisen innostuksen seiväshyppyyn ja ylipäänsä urheiluun.

Mäkelä antoi puheessaan tunnustusta Nikulan perinnön vaalimisesta Pajulahdelle, joka oli Nikulan opiskelu- ja harjoittelupaikka sekä tuotti maailman ensimmäiset viiden metrin hypyt samoin kuin Nikulan kotipaikkakunnalle Somerolle. Molemmissa paikoissa palaa edelleen vahvana silloin syttynyt tuli, joka muun muassa näkyy Somerolla 35 vuotta jatkuneiden seiväskarnevaalien ja Pajulahdessa kolme vuotta sitten alkaneen vastaavan talvitapahtuman merkeissä.

Pentti Nikula ja Katriina puolisonsa olivat kovasti otettuja arvokkaasta muistamisesta ja hienosta monia muistoja esille tuoneesta juhlasta. Vanhimpia paikalla olleita Nikulan hyppääjätovereita olivat mm. Rooman olympialaisten pistemies Matti Sutinen sekä Nikulan kanssa Tokiossa Suomea edustaneet Risto Ankio ja Taisto Laitinen. Myös viimeisin olympiamitalistimme Antti Kalliomäki oli paikalla sekä suuri joukko muitakin viime vuosikymmenten hyppääjiä ja valmentajia.

- Hyvä, että vieläkin muistetaan ja että seiväshyppyä voidaan edelleen tänäkin päivänä viedä eteenpäin näillä minun vanhoilla tekemisilläni, sanoi helmikuun alussa75 vuotta täyttävä Nikula, joka kertoi ylläpitävänsä kuntoaan lenkkeilyllä.

- Seuraan myös seiväshyppyä edelleen tiiviisti, mutta en lähde enää arvioimaan hyppyjä tai antamaan ohjeita, sillä nykytekniikka on sittenkin niin paljon erilainen kuin se oli minun päivinäni.

Aulis Tiensuu